Čierny potok (prítok Striebornice)

Čierny potok je krátky potok na Strednom Považí, v severovýchodnej časti okresu Piešťany. Je to pravostranný prítok Striebornice, meria 1,9 km a je tokom IV. rádu.

Pramení v Považskom Inovci, v podcelku Nízky Inovec, západne od kóty 641,5 m a samoty Gonove Lazy, v nadmorskej výške približne 390 m n. m. Od prameňa tečie sprvu na krátkom úseku na juhojuhozápad, následne sa stáča a pokračuje na západ. Potom sa oblúkom stáča na juh a sprava priberá krátky prítok (262,3 m n. m.) z lokality Babovie Kopanice. Napokon sa východne od osady Bažanov mlyn (východoseverovýchodne od obce Moravany nad Váhom) vlieva v nadmorskej výške cca 224 m n. m. do Striebornice.

Kategória:Potoky na Slovensku
Kategória:Povodie Váhu
Kategória:Vodné toky v okrese Piešťany